**DE FINIBUS**

organový koncert z cyklu **nsh.komorne.2024**

**25|11|24 o 18:00**

Dóm sv. Martina

Rudnayovo námestie 1, Bratislava

**Daniel Gabčo** *organ*

**Marek Štrbák** *organ*

Pavol KRŠKA **Prelúdium**pre organ

Samuel HVOZDÍK  **Magma**pre organ

Ľuboš GABČO **Poème sacré,****Op. 20**pre organ

Pavol KRŠKA **Sonáta** pre organ

1. Allegro moderato

2. Lento

3. Con fuoco

Lukáš BORZÍK **Trúchlenie** pre organ

Jevgenij IRŠAI **De finibus…** **The Sixth Book** triptych pre organ

1. Lore ipsum

2. Monument

3. Two Faces

**(foto) Pavol Krška** (1949) patrí k popredným osobnostiam hudobného umenia na Slovensku predovšetkým ako skladateľ veľkých chrámových vokálno-inštrumentálnych diel, akými sú Requiem (1989), Stabat Mater (1990), Omša (1993), Te Deum (1998), Missa solemnis (2008), Košickí mučeníci (2010), opera-oratórium Cyril a Metod (2013), Staroslovienska omša (2014) a scénické oratórium Krížová cesta nášho Pána Ježiša Krista (2017) pre sóla, zbor, organ a orchester.

Pavol Krška je aj autorom zborových skladieb, koncertov pre rôzne sólové nástroje, ako aj diel pre orchestrálne telesá. Z najvýznamnejších a najviac hrávaných treba spomenúť orchestrálnu skladbu Pocta Michelangelovi (1978), Koncert pre flautu, bicie nástroje a orchester (1983), Koncert pre husle a orchester (2005), Koncert pre klavír a orchester (2012) a Koncert pre kontrabas a orchester (2014). Vytvoril aj množstvo komorných a inštruktívnych skladieb pre deti a mládež. Veľkej obľube sa tešia Slovenské ľudové piesne pre spev a klavír. Za svoju činorodú prácu získal Pavol Krška viaceré uznania a ocenenia. V roku 2003 získal ako prvý cenu Fra Angelica za osobný prínos ku kresťanským hodnotám v kultúre na Slovensku. V roku 2010 mu bola udelená Cena primátora mesta Ružomberok za významnú reprezentáciu mesta v oblasti hudobného umenia. V roku 2011 získal Cenu Žilinského samosprávneho kraja za prínos v oblasti hudobnej tvorby. V roku 2012 získal Uznanie za zásluhy o rozvoj a reprezentáciu mesta Žilina. V roku 2013 mu Žilinská univerzita udelila Uznanie za pedagogickú a umeleckú činnosť. Hudobný fond mu udelil v roku 2016 Cenu Jána Levoslava Bellu za celoživotné dielo v oblasti duchovnej tvorby.

**(foto) Samuel Hvozdík** (1993) získal hudobné vzdelanie v skladbe a organe na Slovensku. Okrem toho sa zúčastnil rôznych workshopov so skladateľmi ako Kaija Saariaho, Tristan Murail, Helena Tulve a ďalší. V roku 2016 skomponoval dielo Regerna Symbio Irbis pre komorný súbor, ktoré malo premiéru na festivale Nová slovenská hudba v podaní jedného z popredných slovenských ansámblov, Quasars Ensemble, pod vedením Ivana Buffu. V tom istom roku bolo toto dielo vybrané Frankfurtským Ensemble Modern pre koncerty International Ensemble Modern Academy v Nemecku, Dánsku a na Slovensku, kde bolo uvedené pod taktovkou renomovaného dirigenta Lucasa Visa. Počas týchto rokov sa začal hlbšie zaujímať o problematiku vnímania hudobného času, čo viedlo k sérii skladieb N, Gravitácia I, Kutai, alebo Torus a neskôr aj k jeho diplomovej práci s názvom Čas a jeho vnímanie vo vybraných hudobných dielach. Skomponoval skladby pre festivaly Nová slovenská hudba a Melos-Étos, In Finitum a Telo, spolupracujúc na nich s Ensemble Spectrum pod vedením Mateja Slobodu. V roku 2019 získala skladba In Finitum 3. miesto na medzinárodnej súťaži Generace 2019. V tom istom roku sa Samuel zúčastnil medzinárodných kurzov v rámci festivalu Sound of Wander v Miláne s mdi ensemble a významným talianskym skladateľom Marcom Momi. Na začiatku roku 2022 pracoval na skladbe Na mene nezáleží pre Ensemble Proton Bern, bola uvedená ako súčasť Protonwerk No.11 v Berne, Bazileji a Zürichu, pod taktovkou Aarona Cassidyho. V lete 2023 sa zúčastnil CIEL Academy v Cordes-sur-Ciel so skladateľmi Jürgom Freyom a Zeynep Toraman a súborom Ensemble Linea. Neskôr v tom istom roku úspešne dokončil rozsiahly projekt dvanástich elektroakustických skladieb, ktoré budú čoskoro spracované a zverejnené. Začiatkom tohto roku bola jeho organová skladba Magma vybraná pre ISCM World New Music Days na Faerských ostrovoch. Samuel momentálne býva v Bratislave, kde učí a komponuje.

**Magma**

“Hriech sa človeku vpíše do tváre. Nedá sa utajiť. Niekedy sa zvykne hovoriť o tajných nerestiach. Nič také neexistuje. Keď má nešťastný človek nejakú neresť, prejaví sa to v záhybe jeho úst, v jeho ťažkých viečkach, dokonca aj v tvare jeho rúk.”

*(Basil Hallward v knihe Portrét Doriana Graya od Oscara Wilda)*

**(foto) Ľuboš Gabčo** (1995)študoval spev na Cirkevnom konzervatóriu v Opave, na Štátnom konzervatóriu v Bratislave v triede doc. Mgr. art. Marty Beňačkovej a Mgr. art. Martina Malachovského, ArtD., kde získal v roku 2016 absolutórium. Súčasne študoval aj kompozíciu u profesora Vladimíra Bokesa. Odbor skladba vyštudoval na Vysokej škole múzických umení v triede Mgr. art. Mariána Lejavu, ArtD. V rokoch 2019 študoval odbor kompozície na Pápežskom inštitúte pre posvätnú hudbu v Ríme, ktorý úspešne ukončil v roku 2024. Absoloval tiež kurzy u skladateľov Peteris Vasks, Claudio Scannavini či kurzy gregoriánskeho chorálu u Gregora Baumhofa, OSB a Franz Karla Prassla. Od roku 2014 pôsobí ako spevák v Katedrále sv. Martina v Bratislave. V roku 2020 získal 2. miesto na medzinárodnej skladateľskej súťaži Opus ignotum v Českej republike. Jeho kompozície uviedol Symfonický orchester Slovenskej Filharmónie a Slovenský komorný orchester. Jeho diela zazneli na viacerých domácich a zahraničných festivaloch súčasnej hudby. Pravidelne tiež spolupracuje so Slovak Brass Quintet a významnými interpretmi na Slovensku: R. Suchan, A. Hrubovčák, J. Chabroň, E. Danel, D. Gabčo a iní. V roku 2023 sa v Katedrále sv. Martina pod vedením Jozefa Chabroňa, v spolupráci so Slovak Brass Quintet a zborom Vox cantoris nahralo CD *Missa Sanctae Dei Genetricis Mariae et alia opera musicae sacrae* obsahujúce jeho kompozície pre zbor, plechový kvintet a organ. Množstvo jeho kompozícií odznelo počas najväčších štátnych či cirkevných podujatí. Jeho skladba Tu es Petrus pre zbor, plechový kvintet, tympany a organ zaznela počas návštevy pápeža Františka v Katedrále sv. Martina v Bratislave.

**Poème sacré, Op. 20**

Odhliadnúc od množstva organových diel menšieho rozsahu pre liturgické účely v bratislavskej Katedrále sv. Martina, *Poème sacré* je moja tretia samostatná kompozícia pre sólový organ. Vznikla na jar 2024 pre festival PiaNorth, v čase keď končím štúdium na *Pontificium* *Institutum Musicae Sacrae*. Hlavnou ideou pre vznik tejto skladby je báseň *Udrust dig, helt fra* *Golgata*, ktorú napísal dánsky dramatik Johannes Ewald tesne pred svojou smrťou v roku 1781. Umierajúci básnik vzýva Spasiteľa, trpiaceho Ježiša na kríži, ktorých premohol smrť a vstal z mŕtvych. S týmto vedomím strach z blížiacej sa smrti básnika opúšťa a svojho ducha môže odovzdať Ježišovi na Kalvárii. Hlavné posolstvo básne je sprítomné v tejto kompozícii: cesta na Kalváriu, básnikov strach zo smrti, hrdinstvo Krista na kríži a odovzdanie duše Bohu. Prostredníctvom dôsledných chromatických úsekov postupne budujúcich atmosféru utrpenia a krížovej cesty skladba vyústi do svojho vrcholu, na ktorom zaznie melódia básne *Udrust dig, helt* *fra Golgata*, ktorú napísal v roku 1856 dánsky hudobný skladateľ Niels Wilhelm Gade. Akordické súzvuky vo *ff* sú prirodzeným vyústením harmonického vývoja zobrazujúceho blížiacu sa smrť, ktorá však nekončí tragicky, ale nádejou na večnosť v Kristovej prítomnosti. V rámci osobného štýlového vývoja dochádza k určitej syntéze vychádzajucej na jednej strane z tradičného usporiadania tónového materiálu vo výbere intervalov a harmónie, čo má priamu súvislosť s mojím vyššie spomínaným štúdium, a na druhej strane neutíchajúci záujem o organové diela francúzskych majstrov, ako napr. Messiaena, Duruflého či Jeana Guillou. Štýlový návrat sa čoraz viac stáva návratom vedomým, ktorý bol v mojich skorších skladbách spočiatku vynútený rímskym štúdiom zameraným na takmer remeselné spoznávanie klasických kompozičných techník. Napriek tomuto nevyhnutnému remeselného základu dochádza stále, najmä v mojich organových skladbách, k snahe o sprostredkovanie modernejšieho poňatia, keďže som ovplyvnený bohatými zvukovým a technickými možnosťami organa v Katedrále sv. Martina, a najmä francúzskou, povedzme súčasnou organovou hudbou. To pochopiteľne znamená zvýšené úsilie o spoznávanie nových kompozičných možností a súvislostí v kontexte organovej tvorby, ktorá sa aj stavbou nových a hodnotných organov na Slovensku stáva čoraz viac aktuálnou.

*(autor)*

**(foto) Lukáš Borzík** (1979) patrí k výrazným slovenským skladateľským osobnostiam. Získal rad domácich, ale i medzinárodných ocenení (**1. miesto** v medzinárodnej skladateľskej súťaži Alexandra Moyzesa; **1. miesto** v skladateľskej súťaži Adama Plintoviča; cenu **Radio\_Head Awards** za nahrávku roka v roku 2020 za CD album *Slovo* a v roku 2021 za CD album *Signum Magnum*; v roku 2022 **cenu Jána Levoslava Bellu** za dielo *Missa da pacem*. Okrem pravidelného zaraďovania jeho kompozícii na reprezentatívne albumy slovenskej hudobnej tvorby, mu vyšlo päť profilových CD nosičov: **Spevy** (Real Music House 2022), **Svetlo Slova** (Real Music House 2021), **Signum Magnum** (Pavlikrecords 2020), **Slovo** (Hudobný fond 2019), **Cantico delle creature** (Hudobný fond 2011). Borzíkova komorná hudba je pravidelne uvádzaná na domácich i zahraničných pódiách poprednými interpretmi a komornými zoskupeniami (Milan Paľa, Nora Skuta, Ronald Šebesta, Ivan Šiller, Eva Šušková, Petra Noskaiová, Hilda Gulyás, Juraj Kuchar, Tomáš Šelc, Ensemble Reconsil Wien, Konvergence Ensemble, THReNSeMBle, Cracow Duo, Ensemble Opera Diversa, Quasars Ensemble, Ensemble Ricercata, Melos Ethos Ensemble, Trio Istropolis, Mucha quartet a. i.). Podarilo sa mu presadiť aj na poli symfonickej hudby. Spolupracoval so slovenskými i zahraničnými orchestrami (Symfonický orchester Slovenského rozhlasu, Slovenská filharmónia, Štátna filharmónia Košice, Komorný orchester ZOE, Orkiestra Muzyki Nowej). Osobitné postavenie v jeho tvorivom odkaze má vokálna hudba, ktorá sa taktiež teší pozornosti interpretov (Estónsky filharmonický komorný zbor, Slovenský filharmonický zbor, Spevácky zbor Slovenských učiteľov, Chór Warszawski, Ars Brunensis Chorus).

**Trúchlenie**, *malá prosebná modlitba pre klavír*, je kontempláciou nad stratou blízkeho človeka. Skladbu som venoval pamiatke Františka Tkáča, naposledy videného v nedeľu 30. augusta 2020. V tento deň bol František na svätej omši na Kláštorisku v mieste vykopávok kartuziánskeho kláštora v Slovenskom raji. Podľa očitých svedkov pri návrate domov z neznámeho dôvodu zišiel z cesty, kde sa jeho stopa stráca. Až o sedem mesiacov neskôr, po zdĺhavom a náročnom pátraní, našli príslušníci Horskej záchrannej služby jeho telesné pozostatky v exponovanom nedostupnom teréne v oblasti medzi Prielomom Hornádu a Kláštoriskom.

*(autor)*

**(foto) Jevgenij Iršai** (1951) pochádza z hudobníckej rodiny. V roku 1969 skončil strednú Špeciálnu hudobnú školu pri Leningradskom Konzervatóriu, v roku 1975 štúdium kompozície v triede profesora V. Uspenského a v roku 1978 štúdium hry na klavíri v triede P. Serebriakova na konzervatóriu vo svojom rodnom meste. Ako klavirista koncertoval v Španielsku, USA, Bulharsku, Maďarsku, Poľsku a ďalších krajinách. Do roku 1991 pôsobil ako pedagóg na Špeciálnej hudobnej škole pri Leningradskom/Petrohradskom konzervatóriu. V rokoch 1991 – 1993 bol korepetítorom Štátnej opery v Banskej Bystrici a pôsobil na Konzervatóriu Jána Levoslava Bellu ako profesor kompozície a klavíra. Od roku 1996 vyučuje na Katedre hudby Fakulty humanitných vied UMB v Banskej Bystrici a od roku 2001 pôsobí aj na katedre kompozície a dirigovania VŠMU v Bratislave.Jeho diela odzneli okrem iného na javisku akademického Malého divadla opery a  baletu v Leningrade (teraz Divadlo Modesta Musorgského), v rámci medzinárodných festivalov v Petrohrade, v Krakove, Kyjeve, Prahe, v Taliansku, Bulharsku, na festivale Melos-Étos a v iných európskych krajinách, v Japonsku a USA. V súčasnosti komponuje na objednávky popredných slovenských a zahraničných sólistov.

**De Finibus... The Sixth Book**

Inšpiráciou pre skladbu *De Finibus...The Sixth Book*pre organ bola pre mňa osobnosť rímskeho filozofa a politika Cicera, ktorý vo  svojej päťdielnej práci *De finibus bonorum et malorum (O extrémoch dobra a zla)* rozoberá rôzne filozofické smery svojho obdobia a hovorí aj o etických a morálnych problémoch. Skladba je akoby hudobným pokračovaním týchto úvah a pozostáva z troch častí: 1. Lorem ipsum, 2. Monument a 3. Two Faces. Jednotlivé časti sa môžu interpretovať aj samostatne.

*(autor)*

**(foto) Daniel Gabčo** študoval na Vysokej škole múzických umení v Bratislave v odbore hra na organe v triede prof. Jána Vladimíra Michalka, ArtD., doc. Imricha Szabóa, ArtD. a v odbore hra na klavíri v triede prof. Daniela Buranovského, ArtD.. Počas štúdia absolvoval mnohé interpretačné kurzy pod vedením interpretov svetového renomé, napríklad Olivier Latry, Jean Guillou, Thiery Esciach, V. Warnier.

Koncertne vystupuje na Slovensku, ale aj v zahraničí (Česká republika, Rakúsko, Nemecko, Taliansko). Od roku 2014 pravidelne spolupracuje so symfonickým orchestrom Slovenskej filharmónie v Bratislave, Komorným orchestrom Bohdana Warchala, Štátnym komorným orchestrom v Žiline a Štátnou filharmóniou v Košiciach. Zároveň od roku 2014 pôsobí ako hlavný organista Katedrály sv. Martina v Bratislave a počas významných cirkevných a štátnych udalostí účinkuje na mnohých mediálnych prenosoch bohoslužieb, v rámci ktorých spolupracuje s renomovanými interpretmi Slovenskej filharmónie, Symfonického orchestra Slovenského rozhlasu, Komorného orchestra Bohdana Warchala a Slovak Brass Quintet.

Daniel Gabčo je zakladateľom a umeleckým vedúcim speváckeho zboru Vox cantoris, ktorý pôsobí pri Katedrále sv. Martina v Bratislave. Okrem aktívnej umeleckej činnosti a tvorby hudobnej dramaturgie v Katedrále sv. Martina v Bratislave je činný aj v oblasti smerovania liturgickej hudby na Slovensku – od roku 2022 je znalcom hudobnej sekcie Liturgickej komisie Konferencie biskupov Slovenska za Bratislavskú arcidiecézu.